ດາວໂຫຼດ App CRI-FM93 ລະບົບ IOS
ດາວໂຫຼດ App CRI-FM93 ລະບົບ Android
ວັນທີ 22 ກັນຍານີ້, ທ່ານຊີນກ່າງ, ເອກອັກຄະລັດຖະທູດຈີນປະຈຳອາເມຣິກາ ໄດ້ເຂົ້າຮ່ວມກອງປະຊຸມສົນທະນາທາງອອນລາຍທີ່ຈັດໂດຍສູນຄາເຕີ ແລະມູນນິທິສາຍພົວພັນອາເມຣິກາ-ຈີນຈອດ ບູສ໌. ໃນກອງປະຊຸມດັ່ງກ່າວ, ທ່ານຊີນກ່າງ ໄດ້ແນະນຳກ່ຽວກັບຄວາມແຕກຕ່າງກັນລະຫວ່າງປະຊາທິປະໄຕຂອງຈີນກັບປະຊາທິປະໄຕຂອງອາເມຣິກາ ໂດຍເບິ່ງຈາກແງ່ມູມຂອງຊາວຈີນ.
ຄັນຊັ້ນ, ປະຊາທິປະໄຕຂອງຈີນກັບປະຊາທິປະໄຕຂອງອາເມຣິກາ ໃຜກັນແທ້ຈິງແມ່ນປະຊາທິປະໄຕຂອງຈິງ?
ຕາມວັດຈະນານຸກົມພາສາຈີນສະໄໝໃໝ່, ຄຳທີ່ວ່າ“ປະຊາທິປະໄຕ” ໝາຍເຖິງສິດທິທີ່ປະຊາຊົນສາມາດເຂົ້າຮ່ວມການຄຸ້ມຄອງວຽກງານລັດ ແລະວຽກງານສັງຄົມ ຫຼືການປະກອບຄຳເຫັນຢ່າງມີເສລີພາບຕໍ່ວຽກງານຂອງລັດ. ເວົ້າງ່າຍໆກໍຄື ສິດເປັນເຈົ້າຂອງບ້ານເມືອງຂອງປະຊາຊົນ.
ປະເທດຈີນມີມູນເຊື້ອປະຊາທິປະໄຕຢ່າງເລິກເຊິ່ງມາແຕ່ບູຮານນະການ. ມາດຕະຖານຕັດສິນພື້ນຖານທີ່ສຸດຂອງປະຊາຊົນຈີນທີ່ມີຕໍ່ປະຊາທິປະໄຕນັ້ນກໍຄື ປະຊາຊົນມີສິດເຂົ້າຮ່ວມການຄຸ້ມຄອງປະເທດຢ່າງກວ້າງ
ຂວາງຫຼືບໍ, ຄວາມຮຽກຮ້ອງຕ້ອງການຂອງປະຊາຊົນໄດ້ຮັບການຕອບສະໜອງແລ້ວຫຼືບໍ່, ປະຊາຊົນມີຄວາມພໍໃຈ ແລະມີຄວາມສຸກຫຼືບໍ. ປະຊາຊົນຈີນໃນປັດຈຸບັນ ມີທັງສິດເລືອກຕັ້ງ ແລະສິດເຂົ້າຮ່ວມການຄຸ້ມຄອງປະເທດຕາມກົດໝາຍຢ່າງກວ້າງຂວາງ. ໃນສາຍຕາຂອງປະຊາຊົນຈີນ, ເຖິງວ່າປະຊາທິປະໄຕຂອງຈີນຍັງບໍ່ທັນດີຄົບທຸກຢ່າງກໍຕາມ, ແຕ່ກໍ່ເປັນປະຊາທິປະໄຕແທ້ໆ.
ແຕ່ຢູ່ອາເມຣິກາ, ເປັນເວລາດົນນານມາແລ້ວ, ອາເມຣິກາໄດ້ສຸມກຳລັງເຂົ້າໃນການເຜີຍແຜ່ລະບອບປະຊາທິປະໄຕຢູ່ແຫ່ງຕ່າງໆຂອງໂລກ ໂດຍເຫັນວ່າ: ປະຊາທິປະໄຕຂອງອາເມຣິກາ ເປັນຕົວແທນທີ່ເໝາະສົມ ຂອງຄວາມສີວິໄລ ພ້ອມທັງອວດວ່າ ຕົນເອງເປັນ “ໄຟເຍືອງທາງແຫ່ງປະຊາທິປະໄຕ ແລະ ເສລີພາບ”, ຫວັງຢາກສ້າງພາບພົດໃຫ້ຕົນເອງວ່າເປັນຜູ້ອາລັກຂາລະບອບປະຊາທິປະໄຕ.
ແຕ່ສິ່ງທີ່ສົມຄວາມເຍາະເຍີ້ຍກໍຄື ລະບອບລັດຖະທຳມະນູນຂອງອາເມຣິກາບໍ່ແມ່ນລະບອບປະຊາທິປະໄຕ. ຖະແຫຼງການວ່າດ້ວຍຄວາມເປັນເອກະລາດ ທີ່ສ້າງພື້ນຖານດ້ານການເມືອງໃຫ້ອາເມຣິການັ້ນ ໄດ້ສະເໜີຫຼັກການສິດອະທິປະໄຕຂອງປະຊາຊົນ. ແຕ່ຍ້ອນມີຄວາມເປັນຫ່ວງວ່າ ການປະຕິບັດຫຼັກການປະຊາທິປະໄຕຈະເຮັດໃຫ້ສິດຄວບຄຸມຂອງພວກນາຍທຶນຫຼຸດລົງ, ອາເມຣິກາຈຶ່ງໄດ້ປະຕິບັດລະບອບສາທາລະນະທີ່ສາມາດຫຼີກເວັ້ນບໍ່ໃຫ້ຄົນສ່ວນຫຼາຍເຂົ້າຮ່ວມການຄຸ້ມຄອງ. ຈົນຮອດໄລຍະຫຼັງສະຫະລັດອາເມຣິກາສະຖາປະນາປະເທດຂຶ້ນມາຄົບຮອບເກືອບ 200 ປີ, ອາເມຣິກາຈຶ່ງໄດ້ຢຸດຕິການກີດກັນປະຊາທິປະໄຕ. ພ້ອມດຽວກັນນັ້ນ, ລັດຖະບານກໍ່ບໍ່ໄດ້ສົ່ງເສີມລະບອບປະຊາທິປະໄຕພາຍໃນປະເທດ. ຈົນຮອດປີ 1920, ຜູ້ຍິງອາເມຣິກາຈຶ່ງມີສິດປ່ອນບັດເລືອກຕັ້ງ; ເມື່ອຮອດຊຸມປີ 60 ຂອງສະຕະວັດທີ 20, ຄົນຜົວດຳອາເມຣິກາຈຶ່ງມີສິດປ່ອນບັດເລືອກຕັ້ງ. ສ່ວນການຈຳແນກເຊື້ອຊາດຜິວພັນ ໄດ້ຄົງຕົວຢູ່ຈົນມາຮອດປັດຈຸບັນ. ນອກນີ້, ໃນລະບຽບການເລືອກຕັ້ງ ທີ່ເປັນຕົວແທນໃຫ້ແກ່ປະຊາທິປະໄຕອາເມຣິກາໄດ້ດີທີ່ສຸດນັ້ນ, ທຸກຂັ້ນຕອນຕ້ອງກ່ຽວພັນກັບເງິນ. ຖ້າເງິນບໍ່ພຽງພໍ, ກໍຈະບໍ່ມີໂອກາດເຂົ້າຮ່ວມການແຂ່ງຂັນແມ່ນແຕ່ໜ້ອຍດຽວ. ສະນັ້ນ, ປະຊາຊົນທົ່ວໄປຢູ່ອາເມຣິກາຍາກທີ່ຈະໄດ້ຮັບປະຊາທິປະໄຕຢ່າງແທ້ຈິງ.
ເມື່ອເວົ້າເຖິງປະຊາທິປະໄຕຂອງຈີນ ກັບປະຊາທິປະໄຕຂອງອາເມຣິກາ, ທ່ານກີໂຊ ມາບູບານີ, ນັກວິຊາການສິງກະໂປເຄີຍກ່າວວ່າ: ປະຊາທິປະໄຕຂອງອາເມຣິກາໃນປັດຈຸບັນ, ນັບມື້ນັບໄດ້ກາຍເປັນການເມືອງຕົວແທນເສດຖີ. ສ່ວນຢູ່ປະເທດຈີນແມ່ນການເມືອງຂອງຜູ້ທີ່ມີຄວາມສາມາດແລະຄຸນສົມບັດດີ, ຜູ້ທີ່ດີເດັ່ນທີ່ສຸດໄດ້ຮັບການຄັດເລືອກໃຫ້ດຳລົງຕຳແໜ່ງຢູ່ພະແນກການຕ່າງໆຂອງລັດຖະບານ, ໃຫ້ບໍລິການສັງຄົມ. ແຕ່ຢູ່ອາເມຣິກາ, ຜູ້ມີເງິນສາມາດຕັດສິນບັນຫາທຸກຢ່າງໄດ້.
ຄັນຊັ້ນ, ປະຊາທິປະໄຕຂອງຈີນແມ່ນປະຊາທິປະໄຕແທ້ຫຼືບໍ, ບໍ່ແມ່ນອາເມຣິກາເປັນຜູ້ຕັດສິນ. ສ່ວນອາເມຣິກາກໍ ບໍ່ແມ່ນປະເທດປະຊາທິປະໄຕແທ້ ພຽງແຕ່ຍົກໂຕເອງວ່າເປັນ “ປະເທດປະຊາທິປະໄຕ”.